**Vesihuoltolaitosten omaisuudenhallinta: kohti suunnitelmallista saneeraus- ja investointiohjelmaa**

Investointistrategian sekä pitkän tähtäimen saneeraus- ja investointiohjelman avulla varmistetaan vesihuollon toimintavarmuuden säilyminen korkealla tasolla sekä hallitaan ja kehitetään omaisuutta pitkäjänteisesti ja suunnitelmallisesti. Investointi- ja saneerausohjelmasta saadaan apua myös päätöksentekoon, talouden suunnitteluun, riskinhallintaan, saneerausten priorisointiin sekä hankkeiden suunnitteluun ja resurssointiin.

Tampereen Vesi laati AFRY Finland Oy:n kanssa vedentuotantolaitoksia, vesitorneja, jätevedenpuhdistamoita ja muita ns. laitoskohteita koskevan investointistrategian sekä pitkän tähtäimen saneeraus- ja investointiohjelman vuosina 2019 – 2021. Investointistrategiaan kuvattiin muun muassa, minkä tasoista toimintavarmuutta haetaan, miten Kestävä Tampere 2030 strategia ja kaupungin kasvusuunnitelmat vaikuttavat vedentuotannon ja jäteveden käsittelyn tarpeeseen sekä miten vesihuollon kehitystrendit ja lainsäädäntömuutokset otetaan haltuun.

Investointi- ja saneerausohjelmassa yli 40 talous- ja jätevesikohdetta ryhmiteltiin kuntoarvioiden perusteella mm. kriittisyyden, kiireellisyyden ja kustannustason perusteella kolmeen luokkaan. Laitoskohteiden kuntoarvioista muodostui kohteiden tekniseen kuntoon nojaava viimeinen mahdollinen saneerausajankohta, jota aikaistivat muut investointistrategiassa sovitut tavoitteet ja periaatteet.

Hankkeiden toteutusaikataulu ja kohteiden keskinäinen järjestys suunniteltiin useiden työpajojen aikana ottaen huomioon investointistrategian tavoitteet ja periaatteet, laaditut kustannusarviot ja esisuunnitelmat. Lopullisessa investointi- ja saneerausohjelmassa kohteiden saneeraus- ja investointitarpeet esitettiin mm. havainnollisina hankekortteina sekä lukumääräisinä ja euromääräisinä yhteenvetoina. Seuraavan 20 vuoden aikana laitoskohteisiin tulee investoida noin 50 miljoonaa euroa.

Investointi- ja saneerausohjelman ylläpitoa ja päivitystä varten Tampereen Veden käyttöön tehtiin työkalu, jonka avulla investointiohjelmasta saadaan helposti muodostettua hankekortteja ja yhteenvetoja valittavissa olevalta aikajaksolta. Investointi- ja saneerausohjelmaa tehdessä todettiin, että saneeraus- ja investointitarpeet pystytään tunnistamaan ja määrittelemään tarkemmin ensimmäisen kymmenen vuoden osalta, minkä jälkeen epävarmuus lisääntyy huomattavasti.

Laadittua investointi- ja saneerausohjelmaa hyödynnetään Tampereen Veden toiminnan ja talousarvion suunnittelussa ensimmäistä kertaa vuonna 2022. Samalla kehitetään Tampereen Veden sisäistä hankesuunnittelua ja projektikäytäntöjä. Pitkän tähtäimen investointi- ja saneerausohjelma helpottaa erityisesti kokonaiskuvan muodostamista, päätöksentekoa, muutosten hallintaa ja viestintää.

Päivämäärä 9.5.2022

Riitta Kettunen, tuotantojohtaja, Tampereen Vesi Liikelaitos, riitta.kettunen(a)tampere.fi

Anne-Mari Aurola, AFRY Finland Oy, anne-mari.aurola(a)afry.com